båreprøve
Store norske leksikon,Jus,Rettshistorie
Båreprøve var en type gudsdom som ble anvendt i eldre tider når man skulle finne en drapsmann. De mistenkte ble én etter én konfrontert med liket, som de deretter skulle berøre. Hvis liket da begynte å blø eller bevege seg, var det et tegn på at den som berørte liket, var den skyldige.
Båreprøve ser ut til å ha vært brukt av kelterne, siden den omtales i sagnene om kong Arthur. Den ble brukt i store deler av Europa i middelalderen, og senere ble båreprøve alminnelig anvendt helt til 1700-tallet, blant annet i forbindelse med trolldomsprosessene. Dens gyldighet som bevismiddel var ofte bestridt av juristene. Rettsprotokoller viser at båreprøve var mye i bruk i Norge på 1500- og 1600-tallet, og spor av den finnes inn på 1700-tallet. Les mer i Store norske leksikon gudsdom rettshistorie